
CITROËN C4 AIRCROSS

Vsebina 



CITROËN C4 AIRCROSS: CITROËNOV POGLED NA KOMPAKTNE ŠPORTNE TERENCE

Citroën C4 Aircross, predstavnik sodobnega pristopa h kompaktnim športnim terencem, prinaša novo ponudbo v razredu, ki je v polnem razmahu, in združuje obliko z novimi tehnologijami:

· prilagodljiv pogon s 3 možnimi načini delovanja,

· izpusti CO2, ki predstavljajo zgled na tržišču kompaktnih športnih terencev,

· zgradba, ki združuje majhne zunanje mere z velikim notranjim prostorom,

· udobje in užitek v vožnji v skladu s standardi znamke,

· izjemna varnost in dobro počutje v vozilu,

· obsežna tehnološko napredna oprema, kot so navigacijski sistem z zaslonom na dotik, prostoročni dostop in zagon motorja, HI-FI sistem visokega razreda …

1 – Motorji

Citroën C4 Aircross je na voljo na evropskem tržišču s 3 motorji, ki izpolnjujejo pričakovanja kupcev. Dva sodobna in zmogljiva dizelska motorja, 1,6 HDi 115 KM in 1,8 HDi 150 KM, dopolnjujeta bencinski motor z 1,6 l prostornine, ki zmore do 115 konjskih moči. Za nekatera tržišča izven Evrope je C4 Aircross na voljo tudi z bencinskim motorjem z 2 litroma prostornine, ki zmore do 150 konjskih moči.

1.1 – Dizelski motorji: 2 varčni in zmogljivi ponudbi

Motor HDi 115: manjša emisija CO2 (119 g/km)

Izvedenka Citroën C4 Aircross z motorjem HDi 115 ponuja izjemne funkcije z manjšimi izpusti CO2, in sicer od 119 g/km pri izvedenki na dvokolesni pogon in 129 g/km pri izvedenki na štirikolesni pogon. Ta motor HDi z gibno prostornino 1560 cm3 je najbolje prodajan motor znamke že vrsto let in vključuje zadnje izboljšave, ki jih zahteva prihod emisijske norme Euro V.  Ta izvedba zmore 84 kW moči (oziroma 115 KM po standardu CEE) pri 3600 vrt/min in glede na svojo prostornino nudi visok navor, ki doseže 270 Nm pri 1750 do 2500 vrt/min. Ta vrednost pa lahko začasno doseže tudi do 280 Nm ob aktiviranju funkcije povečanja zmogljivosti "overboost" pri močnejših pospeških. 

Značilnosti motorja HDi 115 – kompresijsko razmerje 16:1, najvišji tlak v skupnem vodu za vbrizgavanje (common rail) 1650 barov, 5-točkovne vbrizgalne šobe, nov ventil za povratno vodenje izpušnih plinov, predelani bati, turbokompresor z variabilno geometrijo – so pripomogle k manjšim izpustom škodljivih izpušnih plinov, manjši porabi goriva in manjšemu izpustu CO2, ob ohranitvi izjemnega ugodja med vožnjo.

Ta motor s 6-stopenjskim ročnim menjalnikom je na voljo tako pri izvedenki z dvokolesnim pogonom (4,6 l/100 km pri kombinirani vožnji oziroma 119 g CO2/km) kot pri izvedenki s štirikolesnim pogonom (4,9 l/100 km pri kombinirani vožnji oziroma 129 g CO2/km). Dobljene vrednosti pri teh dveh konfiguracijah vozilo Citroën C4 Aircross postavljajo na sam vrh tega razreda vozil. 

Motor HDi 150: vrhunska tehnologija

Drugi dizelski motor Citroëna C4 Aircross s prostornino 1798 cm3 razvije 110 kW moči (150 KM po standardu CEE) in zmore do 300 Nm navora, ki je na voljo pri 2000 do 3000 vrt/min. Njegovo kompresijsko razmerje znaša samo 14,9:1, kar omogoča doseganje manjše ravni hrupa in tresljajev ter manjših izpustov škodljivih izpušnih plinov, predvsem dušikovih oksidov (NOX). S sistemom vbrizgavanja po skupnem vodu common rail, pri katerem tlak doseže največ 2000 barov, ponuja večjo moč in hkrati manjše izpuste CO2. 

Ta motor se razlikuje po neverjetni tehnologiji za osebno vozilo. Motor HDi 150 je namreč opremljen s sistemom za spremenljiv fazni zamik in odmik na sesalni odmični gredi.  

Ta sistem, ki deluje na nihajne vzvode ventilov, omogoča spreminjanje kotov odpiranja in zapiranja ter hoda sesalnih ventilov. Ob upravljanju z upoštevanjem različnih parametrov, kot sta položaj pedala za plin in število vrtljajev motorja, sistem omogoča višji navor motorja pri nizkem številu vrtljajev in večjo moč pri visokem številu vrtljajev motorja. Dejansko se kot odpiranja in hod sesalnih ventilov pri nizkem in srednjem številu vrtljajev motorja zmanjšata. S tem se ustvari višji navor. Obratno pa se pri visokem številu vrtljajev ob podaljšanju časa odprtosti ventilov s podaljšanjem njihovega hoda poveča moč zaradi večje količine vsesanega zraka v valjih.  

Šeststopenjski menjalnik z motorjem HDi 150 je lahko vgrajen tako v vozila z dvokolesnim kot tudi s štirikolesnim pogonom. Pri prvi konfiguraciji poraba goriva ob kombinirani vožnji dosega 5,4 l/100 km pri 142 g izpusta CO2 na prevoženi kilometer. Pri izvedenki s štirikolesnim pogonom poraba goriva dosega 5,6 l/100 km pri 147 g izpusta CO2 na prevoženi kilometer.

1.2 – Bencinski motorji: 2 ponudbi, prilagojeni željam in trgu

Bencinski motor 1.6i: za kupce, ki so bolj naklonjeni tej vrsti goriva z nadzorovanjem svoje porabe  

Citroën C4 Aircross je na voljo tudi z motorjem prostornine 1590 cm3, namenjenim kupcem, ki so bolj naklonjeni bencinskim motorjem. Opremljen je z dvema odmičnima gredema v glavi motorja, 16 ventili in napravo za variabilni fazni zamik sesalne odmične gredi. Zadnja značilnost poskrbi za dodaten užitek s povišanjem navora pri nizkem številu vrtljajev in povečanjem moči pri visokem številu vrtljajev. 

Motor zmore do 86 kW moči (117 KM po standardu CEE) pri 6000 vrt/min in do 154 Nm navora pri 4000 vrt/min. Ob združitvi s 5-stopenjskim menjalnikom v povezavi z dvokolesnim pogonom znaša homologirana poraba 5,9 l/100 km pri 135 g izpusta CO2 na prevoženi kilometer. 

Za ruski trg je na voljo posebna izvedba tega motorja (Euro 4).

Bencinski motor 2.0i: namenjen trgom zunaj Evrope

Motor 2.0i v ponudbi za vozilo Citroën C4 Aircross je prilagojen in namenjen nekaterim trgom, kjer želijo bencinski motor s približno 2 litroma prostornine. Glavni trgi, katerim je namenjen, so torej Rusija ter afriške in azijske države. Da bi delovanje ustrezalo lokalnim vrstam goriva in tamkajšnjim predpisom, so bile izvedene različne nastavitve. Ta motor je torej na voljo v izvedbah Euro 2 in Euro 4. 

Motor s prostornino 1998 cm3 razvije do 110 kW moči (150 KM po standardu CEE) pri 6000 vrt/min. Opremljen je z 2 odmičnima gredema nad ventili ter z napravami za variabilni fazni zamik sesalne in izpušne odmične gredi. Doseže do 197 Nm navora pri 4000 vrt/min. 

V ponudbi s tem motorjem so možne štiri različne kombinacije pogona: 2 oziroma 4-kolesni pogon, oba na voljo bodisi s 5-stopenjskim ročnim menjalnikom ali z brezstopenjskim menjalnikom "CVT". 

Standardna poraba goriva pri izvedbi Euro 4 in dvokolesnem pogonu dosega 7,7 l/100 km pri ročnem menjalniku in 7,9 l/100 km pri brezstopenjskem menjalniku "CVT", kar ustreza 181 g oziroma 185 g izpusta CO2 na prevoženi kilometer. 

Pri izvedenkah s štirikolesnim pogonom poraba goriva, še vedno po emisijski normi Euro 4, dosega 7,9 l/100 km pri ročnem menjalniku in 8,1 l/100 km pri brezstopenjskem menjalniku, kar ustreza 186 g oziroma 192 g izpusta CO2 na prevoženi kilometer. 

1.3 – Sistem Stop&Start: udobje in varčnost

Vsi trije motorji, ki izpolnjujejo emisijske norme Euro V, HDi 115, HDi 150 in 1.6i, so opremljeni s sistemom Stop&Start.  

Ta tehnologija ponuja številne prednosti: neslišnost pri zaustavljenem vozilu ter manjša poraba goriva in manjši izpusti toplogrednih plinov. Motor preklopi v stanje mirovanja pri hitrosti vozila, manjši od 3 km/h, pri menjalniku v praznem teku in sproščenem pedalu sklopke. Motor se znova zažene, ko voznik pritisne na pedal sklopke. Zamik zagona motorja znaša 500 ms, kar je manj, kot potrebujemo za vklop prestave. Delovanje je za voznika popolnoma neopazno, tako ob prekinitvi delovanja motorja kot tudi pri njegovem vnovičnem zagonu. Sistem, ki se samodejno vklopi ob zagonu motorja, deluje s pomočjo ojačanega zaganjalnika. Ta ima večjo moč kot običajni zaganjalnik in doseže 1,5 kW. Sistem Stop&Start deluje do temperature 3 °C.

Delovanje sistema Stop&Start lahko onemogoči več različnih dejavnikov: odprta voznikova vrata, odprt pokrov motornega prostora, zahteva za sušenje stekel ali celo referenčna temperatura, ki odstopa od dejanske temperature, ali tehnični pogoji (napolnjenost akumulatorja, temperatura motorja, …). V teh primerih začne utripati kontrolna lučka sistema, ki opozarja voznika, da se sistem ni vklopil. Sistem lahko izklopimo s pomočjo gumba na levi strani armaturne plošče.

1.4 – Samodejna rekuperacija energije: med upočasnjevanjem vozila …

Vozilo Citroën C4 Aircross je opremljeno s sistemom za rekuperacijo energije med upočasnjevanjem in zaviranjem, ki omogoča boljši nadzor porabe goriva. Ta sistem sestavlja alternator, ki zbira energijo v teh fazah in na ta način ohranja visoko raven napolnjenosti akumulatorja. Nasprotno pa je alternator med pospeševanjem izklopljen, če raven napolnjenosti akumulatorja to omogoča, čeprav se še vedno vrti, vendar brez polnjenja, pri čemer se zmanjša magnetna upornost in s tem moč, ki jo mora motor zagotavljati. Ustvarjanje energije na alternatorju se upravlja na način, ki omogoča nadzor polnjenja akumulatorja s stalnim zagotavljanjem zadostne količine energije.

2 – Prilagodljiv pogon

Citroën C4 Aircross je na voljo z različnimi menjalniki v kombinaciji z 2 ali 4-kolesnim pogonom z večino motorjev. 

2.1 – Ročni menjalniki, ki so na voljo z vsemi motorji

Oba bencinska motorja sta na voljo s 5-stopenjskim ročnim menjalnikom, ki s svojo razporeditvijo prestavnih razmerij omogoča kar najboljše možno izkoriščanje značilnosti teh motorjev. Možne izbire omogočajo doseganje izjemne usklajenosti med pospeševanjem in porabo goriva. Prestavna razmerja (med motorjem in diferencialom) pri motorju 2.0i so enaka tako pri 2 kot pri 4-kolesnem pogonu.

Oba dizelska motorja sta na voljo s 6-stopenjskim menjalnikom, ki se razlikuje po svoji tehnologiji glede na motor. Pri vsakem menjalniku so prestavna razmerja enaka, tako pri izvedenkah z dvokolesnim kot tudi s štirikolesnim pogonom. Velikost menjalnika pri motorju HDi 150, ki zmore višji navor, je bila spremenjena zaradi vgradnje v most motorja brez potrebe po posebni zasnovi. Vdelano ima tretjo gred za 5. in 6. prestavo, tako kot za vzvratno prestavo, kar omogoča manjše zunanje dimenzije.   
2.2 – Brezstopenjski menjalnik "CVT" za motor 2.0i

Motor 2,0i je lahko združen z brezstopenjskim menjalnikom "CVT".

Na splošno ta tehnologija uporablja kovinski jermen, ki povezuje dve jermenici, katerih premer se spreminja glede na obremenitev motorja. Posebnost tega spreminjanja je stalno zagotavljanje neskončnih prestavnih razmerij brez prekinjanja prenosa navora, saj ni nobenega prestavljanja. Stalno prilagajanje med številom vrtljajev motorja in zahtevano obremenitvijo omogoča doseganje kar najboljše zmogljivosti in najmanjše porabe goriva. Udobje pri vožnji je povečano in na zelo visoki ravni zaradi delovanja, pri katerem so upoštevani zunanji dejavniki:

· pri vožnji navkreber preprečuje prestavljanje v višjo prestavo, celo pri sproščenem pedalu za plin, tako kot odpravlja tudi zakasnitve pri pospeševanju;

· pri vožnji navzdol samodejno zniža prestavno razmerje in poskrbi za zaviranje motorja, ki razbremeni zavorni sistem;

· pri športni vožnji, kjer so značilni pogosti pospeški in upočasnitve, se ustrezna prestavna razmerja prilagajajo sproti.

V "športnem" načinu delovanja voznik lahko ročno spreminja prestavna razmerja. Ta konfiguracija ponuja ročico za 6 predhodno določenih prestav, enako kot pri običajnem ročnem menjalniku. Dostop do tega športnega načina delovanja omogočata ročici za volanskim obročem (na levi strani "–" za nižanje prestav in na desni strani za njihovo višanje "+/OFF"), s katerima vklopimo način ob pomiku ene izmed njiju. Za izhod iz načina je treba za več kot 2 sekundi pritisniti na desno obvolansko ročico.

Športni način lahko izberemo tudi prek prestavne ročice na osrednji konzoli, katero lahko uporabimo tudi za izhod iz športnega načina, če je bil ta vklopljen prek obvolanskih ročic.

2.3 – Štirikolesni pogon za večjo učinkovitost na slabih voznih podlagah

Za izboljšanje učinkovitosti vozila C4 Aircross, bodisi na področju varnosti ali zagotavljanja lažje vožnje po slabših ali spolzkih cestah in poteh, so vsi motorji razen izvedbe 1.6i na voljo s štirikolesnim pogonom. Izbirno stikalo na osrednji konzoli omogoča izbiranje med tremi različnimi načini delovanja: 2WD (dvokolesni pogon), 4WD (štirikolesni pogon) in LOCK (nespremenljivo razmerje prenosa).

Krmiljenje teh različnih načinov poteka elektronsko. Pri načinih 4WD in LOCK računalnik stalno nadzira oprijem vseh 4 koles za zagotavljanje najbolj ustrezne porazdelitve navora med sprednjimi in zadnjimi kolesi, kar omogoča najboljši možni oprijem koles. Računalnik zbira podatke o hitrosti vožnje, kotu zasuka volanskega obroča, položaju pedala za plin in o razliki v hitrosti vrtenja med sprednjimi ter zadnjimi kolesi. Porazdelitev navora med sprednjimi in zadnjimi kolesi se nadzira s pomočjo elektronsko krmiljene večlamelne sklopke (s 13 lamelami).

· Način 2WD

Ta način je namenjen uporabi na dobrih voznih podlagah, v suhih vremenskih razmerah, ko ni nevarnosti za izgubo oprijema koles. Citroën C4 Aircross pri tem načinu deluje kot običajno vozilo na sprednji dvokolesni pogon. Poraba goriva je tedaj manjša zaradi odklopljenega prenosa na zadnjo premo.

· Način 4WD

To je način, ki se uporablja najpogosteje. Omogoča najboljšo vlečno moč v večini pogojev na cesti. Ta način samodejno porazdeli navor med prednjimi in zadnjimi kolesi za maksimalno učinkovitost ob hkratnem zagotavljanju varnega obnašanja vozila na cesti. Pri ugodnih razmerah z dobrim oprijemom in pri vožnji naravnost se na sprednja kolesa prenaša 98 % navora. Delež navora, ki se prenaša na zadnja kolesa, se postopno spreminja glede na pogoje oprijema, in sicer do razmerja porazdelitve 50/50 v najtežjih pogojih. Pri speljevanju v težkih pogojih, na primer na potlačenem snegu, se lahko na zadnja kolesa ob speljevanju prenaša do 60 % navora.

· Način LOCK

Način LOCK se uporablja pri izredno slabih pogojih oprijema, kot na primer na snegu, pesku ali blatu ali pri izredno dinamičnem načinu vožnje. Ta položaj deluje na istem principu kot način štirikolesnega pogona 4WD, brez blokiranja porazdelitve prenosa med prednjo in zadnjo premo in z zagotavljanjem okoli 50 % večjega navora na zadnjih kolesih v primerjavi z načinom 4-kolesnega pogona. Taka porazdelitev zagotavlja največjo vlečno moč na podlagi s slabim oprijemom.

3 – Podvozje

3.1 – Nastavitev v skladu z vrednotami znamke Citroën
Citroën C4 Aircross je opremljen s premami, ki ostajajo zveste vrednotam znamke Citroën. 

Prednja prema tipa psevdo McPherson se ponaša s kolotekom 1545 mm in stabilizacijskim drogom premera 22 mm. Zadaj je prema z več vodili, ki pnevmatikam zagotavlja visoko raven učinkovitosti tako pri neobremenjenem kot pri obremenjenem vozilu, ne glede na to, ali je voznikova vožnja mirna ali bolj dinamična. Tudi ta prema se ponaša s širokim kolotekom, ki znaša 1540 mm, in s stabilizacijskim drogom premera 18 mm. Izvedene nastavitve podvozja z 2,67 m dolgo medosno razdaljo prispevajo k varni in učinkoviti legi vozila na cesti v vseh razmerah. Trdota prednjih vzmeti (29,3 N/mm in 32,5 N/mm pri motorju HDi 150) ter zadnjih vzmeti (27,5 N/mm) prispevajo k izrednemu udobju v vseh razmerah.

Ko se vozilo uporablja v načinu 2-kolesnega pogona, je njegovo obnašanje podobno kot pri klasičnih limuzinskih izvedenkah: učinkovitost, varnost in enostavno upravljanje so združeni v celoto. Ko voznik izbere način štirikolesnega pogona na vozni podlagi z enakim oprijemom, Citroen C4 Aircross nudi enake lastnosti, vendar z malce večjo dinamičnostjo in mobilnostjo v zavojih, in tako zagotavlja bolj nevtralno obnašanje.   

3.2 – 16 in 18-palčna platišča: stil in učinkovitost

Citroën C4 Aircross je na voljo s pnevmatikami na 16 in 18-palčnih kolesih. Pnevmatike z dimenzijami 215/70 in oznako H na 16-palčnih kolesih dajejo prednost udobju s kombinacijo tipa M+S. Pnevmatike z dimenzijami 225/55 in oznako V na 18-palčnih kolesih ponujajo več dinamičnosti zaradi nižjih bokov pnevmatik in prilagoditve živahnejšega značaja pnevmatik. Na voljo so 16-palčna platišča (širine 6 palcev) z okrasnimi pokrovi ali aluminijasta platišča. 18-palčna kolesa (širine 7 palcev) so vedno povezana z aluminijastimi platišči. 

3.3 – Krmilni mehanizem: bistveni del, ki vpliva na občutke pri vožnji

Citroën C4 Aircross je opremljen z električnim variabilnim servovolanom, ki predstavlja najpomembnejši del za zagotavljanje užitkov v vožnji in hkrati jamči za dobro obnašanje vozila na cesti. Sprogramirana pravila servopomoči in spreminjanje servopomoči glede na hitrost vozila v kombinaciji z nastavitvami prednje preme zagotavljajo odlično posredovanje informacij vozniku. Dovolj neposredno prenosno razmerje (16,2 proti 1) za zagotavljanje ustrezne živahnosti avtomobila, vendar brez pretiravanja, olajša voznikove manevre pri nižji hitrosti in zagotavlja trdnost ter dobro naravnanost pri višji hitrosti. Njegova glavna lastnost je zagotavljanje dinamičnosti in udobja pri vsakdanji vožnji.

3.4 – Zavorni sistem: v skladu z dinamičnimi zmogljivostmi

Vsa vozila Citroën C4 Aircross so opremljena z zmogljivimi in vzdržljivimi zavornimi sistemi. Sistem proti blokiranju koles ABS vključuje sistem za pomoč pri zaviranju v sili in elektronski razdelilnik zavorne sile na vseh 4 kolesih. Računalnik, skupen s sistemom za nadzor stabilnosti vozila ESP, vključuje nastavitve v zvezi s 4-kolesnim pogonom za izboljšanje učinkovitosti zaviranja zlasti v neugodnih vremenskih razmerah.

Na prednjih zavorah so prisotni hlajeni zavorni koluti premera 294 mm (debeline 26 mm) in plavajoča zavorna sedla z enim valjem premera 57,15 mm. Zadnje zavore s kolutom premera 302 mm so opremljene z zavornim sedlom z enim valjem premera 34,93 mm.

4 – Zgradba, naklonjena notranji prostornosti

Citroën C4 Aircross se ponaša z zgradbo, ki mu omogoča izjemno notranjo prostornost v primerjavi z njegovimi zunanjimi merami. Z dolžino 4,34 m se uvršča med najkrajša vozila v svojem razredu. Po drugi strani pa s prostrano notranjostjo omogoča tako potnikom na prednjih kot na zadnjih sedežih izjemno udobje in prijetno počutje, ki ni tako običajno za vozila tega razreda. Tudi širina v predelu komolcev z merami 1467 mm na prednjih in 1486 mm na zadnjih sedežih potnikom ne povzroča nobenih prostorskih težav. Enako velja tudi za dolžino potniškega prostora, zlasti za potnike na zadnjih sedežih, ki lahko brez težav stegnejo noge, še posebej zaradi prostora pod prednjimi sedeži, kamor lahko pomaknejo svoje noge.

Tudi prostornina prtljažnika s 416 l po normi VDA (442 l s kompletom za popravilo predrte pnevmatike) velja za pravi zgled na tržišču. Prostornino prtljažnega prostora lahko znatno povečamo s preklopom zadnjih sedežev in tako dobimo prostornino 1193 litrov. 

5 – Funkcije

5.1 – Sistemi za pomoč pri vožnji

Kamera za vzvratno vožnjo

Kamera za vzvratno vožnjo, ki je neopazno vgrajena na spodnjem delu prtljažnih vrat, posreduje barvno sliko na zaslon navigacijskega sistema, s katero je vedno povezana. Ta se samodejno vključi ob vključitvi vzvratne prestave. Slika vključuje barvne oznake: označitev meje zadnjega odbijača, rdeča, ki označuje območje 50 cm za vozilom (za odpiranje prtljažnih vrat, ko je Citroën C4 Aircross parkiran pred zidom), in zelena, ki označuje območje približno 20 cm v širini vozila. Ta kamera dopolnjuje senzorje oddaljenosti od ovire, ki so še vedno prisotni. Informacije, ki jih posredujejo ti senzorji, so prikazane na ikoni vozila na sredini instrumentne plošče. 

Dvofunkcijski ksenonski žarometi

Citroën C4 Aircross je opremljen z dvofunkcijskimi ksenonskimi žarometi, ki zagotavljajo dodatno osvetlitev, ki koristi tako varnosti kot ugodju v vožnji. Ti žarometi, ki svetijo v podobni barvi, kot je naravna svetloba, manj utrujajo oči, s svojo izjemno močjo pa prispevajo k boljši preglednosti ceste in nevarnosti, ki prežijo na njej. 


Sistem za pomoč pri speljevanju navkreber (hill assist)

Sistem za pomoč pri speljevanju navkreber, s katerim je opremljen celoten izbor vozil, zelo olajša manevriranje na nagnjenem terenu. Ta sistem na strminah z naklonom, večjim od približno treh stopinj, po odmiku noge z zavornega pedala zadrži vozilo Citroën C4 Aircross na mestu za približno 2 sekundi, tako da lahko voznik premakne nogo z zavornega pedala na pedal za plin. Za delovanje vedno aktiviranega sistema mora biti izpolnjenih več pogojev: voznikova vrata morajo biti zaprta, vozilo mora biti ustavljeno z nogo na zavori, motor mora delovati, ob sprostitvi zavornega pedala mora biti vključena ena od prestav (prva ali D pri vožnji navkreber oziroma vzvratna pri vožnji navzdol).


Indikator spremembe prestavnega razmerja

Da bi zadovoljil vse večjo zaskrbljenost uporabnikov glede porabe goriva in izpustov toplogrednih plinov, Citroën C4 Aircross ponuja sistem za pomoč, ki uporabniku javlja, kdaj je najprimernejši trenutek za menjavo prestavnega razmerja. Indikator spremembe prestavnega razmerja (ICR) je na voljo pri izvedenkah z ročnim menjalnikom, ki ustrezajo emisijski normi Euro V. Voznik je o tem obveščen s prikazom na matričnem prikazovalniku na sredini instrumentne plošče, ki mu kaže, da lahko prestavi v višjo ali v nižjo prestavo za bolj varčno vožnjo.

Ta tehnologija, ki je še posebej primerna za sodobne motorje, razpolaga z visokim navorom pri nizkem številu vrtljajev. V primeru zelo energične vožnje, na primer pri večji potrebi po moči za prehitevanje drugega vozila, sistem ne bo priporočal menjave prestave.

Indikator spremembe prestavnega razmerja predstavlja eno od pomoči pri vožnji. Voznik lahko popolnoma prostovoljno odloča, ali bo oziroma ne bo upošteval ponujenih predlogov, ki mu morebiti ne ustrezajo zaradi trenutnih prometnih ali varnostnih razmer.

Navigacijski sistem z zaslonom na dotik

Navigacijski sistem vozila Citroën C4 Aircross je opremljen s 7-palčnim zaslonom. Sistem vsebuje trdi disk kapacitete 30 gigabajtov, na katerem so shranjeni kartografski podatki, 10 GB pa je namenjenih shranjevanju priljubljene glasbe. S pomočjo funkcije juke-box lahko shranimo do 2500 pesmi v formatu MP3 ali WMA. Po preklopu zaslona s pritiskom gumba na spodnjem delu je omogočen dostop do CD/DVD-predvajalnika. V povezavi z zaslonom visoke ločljivosti omogoča izjemno pregleden in natančen prikaz. Na vozilu Citroën C4 Aircross so na voljo tudi USB-priključek s samodejno prepoznavo, združljivost z iPod-om z možnostjo predvajanja številnih formatov (ACC, FLAC, OFF, OGG in WMA) in funkcija pretakanja avdio vsebin prek povezave Bluetooth, ki omogoča poslušanje glasbenih datotek, shranjenih na mobilnem telefonu.

Zaslon navigacijskega sistema se uporablja tudi za prikazovanje slike s kamere za vzvratno vožnjo, s katero je vedno povezan, in slik z video priključka v osrednjem odlagalnem mestu (pri zaustavljenem vozilu).

5.2 – Dobro počutje in udobje

Sistem za prostoročni dostop in zagon motorja

Ta funkcija omogoča dostop v vozilo Citroën C4 Aircross in zaganjanje motorja, ko elektronski ključ hranimo pri sebi.

Sistem deluje s pomočjo anten, ki zaznajo prisotnost elektronskega ključa v območju 70 cm in odobrijo morebitno odklepanje vozila. Senzor, vgrajen v kljukah prednjih vrat ali v ročici za odpiranje prtljažnih vrat, zazna elektronski ključ in posreduje zahtevo za odklepanje avtomobila, ko uporabnik pritisne gumb na kljuki vrat ali ročici prtljažnih vrat. Vozilo zaklenemo s pritiskom na gumb na kljukah sprednjih vrat ali na ročici prtljažnih vrat. Zaklepanje avtomobila je potrjeno s preklopom obeh zunanjih ogledal in kratkotrajnim utripanjem smerokazov. V elektronskem ključu je prisoten tudi rezervni ključ za odklepanje vozila v primeru, ko se izprazni baterija v ključu.

Motor zaženemo in zaustavimo s pritiskom na gumb za zagon "START/STOP" na armaturni plošči. Ta manever je dovoljen, ko notranji senzorji zaznavajo prisotnost elektronskega ključa. Če elektronski ključ ne deluje, lahko motor zaženemo tudi tako, da vstavimo ključ v za to namenjeno ležišče v predalu nasproti prednjega sopotnika.

Med vožnjo lahko motor po potrebi zaustavimo s tremi zaporednimi pritiski na gumb za zagon motorja.

Elektronski ključ je ohranil tudi svoje običajne funkcije odklepanja in zaklepanja vrat ter prtljažnika kot klasični daljinski upravljalnik.

Odlagalna mesta in priključki 

Za boljše počutje tako odraslih potnikov kot otrok poskrbijo številna odlagalna mesta, ki so razporejena po potniškem prostoru vozila Citroën C4 Aircross. Med temi so:

· hlajen predal pred sedežem sprednjega sopotnika, ki vključuje držalo za pisalo in držalo za zemljevide,

· 4 nosilci za kozarce: 2 spredaj pod naslonom za roke in 2 zadaj v osrednjem naslonu za roke,

· možnost odlaganja steklenic v predale na prednjih vratih.

Citroën C4 Aircross ponuja pod osrednjim naslonom tudi USB-priključek in priključek za zunanje naprave. V potniškem prostoru sta na voljo tudi dve 12 V vtičnici.

Enostavna in praktična prilagoditev v zadnjem delu 

Naslonjalo in sedišče zadaj sta deljiva v razmerju 60/40. Možna sta dva nagibna kota zadnjih naslonjal (17 in 23°). Sedišča in naslonjala preklopimo naenkrat s pomočjo ročic na zgornjem delu naslonjal (na strani, obrnjeni proti zunanjosti vozila). S temi istimi ročicami nastavljamo tudi nagib naslonjal. Pri preklopljenih zadnjih sedežih razpolaga Citroën C4 Aircross s skoraj ravnim podom za prevoz večjih predmetov (1193 l). Spuščen naslon za roke na srednjem zadnjem sedežu omogoča dostop do lopute za prevoz daljših predmetov. Oba zadnja stranska sedeža razpolagata s 3-točkovnimi pritrdišči Isofix.

Zastekljena panoramska streha

Zastekljena panoramska streha vozila Citroën C4 Aircross prispeva k izjemni osvetljenosti in dobremu počutju v vozilu. Z 1,23 m2 zastekljene površine daje potnikom na sprednjih kot tudi na zadnjih sedežih izjemen občutek prostornosti. K temu dodatno prispeva ambientna osvetlitev s svetlečimi diodami (LED) na obeh straneh po celotni dolžini stekla. Jakost osvetlitve lahko nastavljamo s pomočjo gumba na strešni konzoli. Ta vključuje tudi gumb za impulzno upravljanje neprosojnega pomičnega senčnika, ki omogoča njegovo blokiranje v kakršnem koli položaju. Ta pomični senčnik razpolaga tudi s sistemom za zaščito proti priprtju.
Avdio sistem

Citroën C4 Aircross je lahko opremljen z dvema različnima avdio sistemoma. 

Prvi, ki je na voljo že pri izvedenki z osnovno stopnjo opremljenosti, ima ojačevalnik z največjo močjo 135 W (4 x 35).

Drugi, ki je na voljo kot oprema za doplačilo, ponuja visokokakovosten Hi-Fi paket znamke Rockford Fosgate®. Zaradi funkcij, ki jih ponuja, ta oprema velja za zgled na tržišču. Paket sestavlja 8-kanalni ojačevalnik z močjo do 710 W. V potniškem prostoru je porazdeljenih devet zvočnikov, med katerimi je tudi nizkotonski zvočnik, ki je nameščen v prtljažniku. Uporaba folij iz materiala ABS in plastičnih prevlek, ki dušijo hrup, zmanjšuje vibracije in škodljive dejavnike, ki popačijo zvok. 

6 – Pasivna varnost: dvojni cilj karoserijske zgradbe

Citroën C4 Aircross razpolaga s posebej močno karoserijsko zgradbo, ki hkrati omogoča natančno dinamično obnašanje in dobro zaščito potnikov v primeru trka. 

V večjem delu je iz visokoodpornega jekla, ki omogoča zmanjšanje mase vozila in povečanje njegove trdnosti. 

Okvir vrat je sestavljen iz ojačane obročaste konstrukcije, medtem ko so okenski vogali zadnjih vrat in vogali prtljažnih vrat ojačani za zagotavljanje visoke stopnje trdnosti.

Spoji med vsemi tremi stebrički strehe so tako imenovani spoji "z zaprtim presekom". Ta tehnologija se uporablja tudi v predelu prtljažnih vrat.
Prednji del vozila Citroen C4 Aircross razpolaga z vzdolžnimi nosilci in sprednjimi deli z zmečkljivim območjem. Vključuje:

· izboljšano obliko sprednjih vzdolžnih nosilcev, ki so ravni in imajo osmerokoten presek za boljšo absorpcijo energije;

· "trinožno" nosilno zgradbo, ki povezuje zadnji konec sprednjih vzdolžnih nosilcev z osrednjimi in spodnjimi prečnimi nosilci armaturne plošče za boljšo razpršitev energije v primeru čelnega trčenja;

· sprednji del vzdolžnih nosilcev z zmečkljivim območjem, ki absorbira energijo udarcev in tako prepreči njeno prenašanje ob trčenjih z nizko hitrostjo. To prispeva k manjšim deformacijam karoserije in torej tudi k nižjim stroškom za popravilo;

· karoserijska zgradba z ojačanim obodom karoserije – s skupaj zvarjenimi ojačitvami vzdolžnih nosilcev – ki absorbira nastalo energijo ob čelnih in bočnih trčenjih ter pri trčenjih od zadaj.

Poseben mehanizem preprečuje vdor zavornega pedala v potniški prostor ob trčenju z večjo hitrostjo in tako ublaži poškodbe voznikovih nog.

Položaj vzglavnikov omogoča, da se telo potnika hitreje ugrezne v sedež, in preprečuje zanihanje nazaj, pri čemer ostane glava naslonjena na vzglavnik in hrbet na naslonjalo, kar preprečuje poškodbe vratnih vretenc.  

7 – Kakovost 

Za zadovoljitev kupcev morajo biti zagotovljeni kakovostna izdelava, kakovosten videz in zanesljivost. 

V različnih fazah razvoja in s predserijskimi vozili, ki se že nekaj mesecev vozijo po cestah, je bilo v okviru PSA Peugot Citroên prevoženih skoraj 600.000 kilometrov, da bi pred začetkom serijske proizvodnje odpravili najmanjše pomanjkljivosti. 

Za dosego želene stopnje kakovosti že na samem začetku prodaje so bili uvedeni posebni kontrolni postopki. Tako se izvajajo pogostejše in bolj natančne kontrole videza, geometrijske usklajenosti, ustreznosti, tesnjenja, kakovosti in funkcionalnosti. 
FOTOGRAFIJE IN VIDEOPOSNETKI SO NA VOLJO NA STRANI:

http://www.citroencommunication-echange.com

Uporabniško ime: C4AIRCROSS 

Geslo: TESTDRIVE



